钦定古今图书集成/明伦汇编/官常典/第785卷 > 黄震
## 钦定古今图书集成/明伦汇编/官常典/第785卷 > 黄震

按《宋史》本传：“震字伯起，建州浦城人，进士及第，累迁
著作佐郎，通判遂州。尝给两川军士缗钱，诏至西川
而东川独不及，军士谋为变，震白主者曰：‘朝廷岂忘
东川耶？殆诏书稽留尔’。即开州帑给钱如西川，众乃
定。明日，诏至，累迁尚书都官员外郎，提点湖北路刑
狱。还判三司磨勘司，擢江淮发运使。”先是，李溥自三
司小吏为发运使十馀年，奸赃狼籍，丁谓党之，无敢
言者。震将行，上书自陈，辞颇愤激。真宗知其意在溥
也，谕之曰：“卿当与人和。”震对曰：“廉正公忠，臣职也，负
陛下任使者，臣不敢与之和。”既至，发溥奸赃数十事，
溥坐废，而震亦为溥讼，夺一官罢，畏谓权，不敢自直。
及谓贬，乃复官，知饶州，徙广东转运使。广南岁进异
花数千本，至都下枯死者十八九，道路苦其烦扰，震
奏罢之。震在真宗朝数论事，既卒，诏进其官一等。